
Kommentar til resultaterne af den netop afholdte arkitektkonkurrence om Sivegaden i Ørestad City – Byrum for livet, udskrevet af BY&Havn, Grundejerforeningen Ørestad City, Vandlauget i Ørestad og Metroselskabet

Ørestad er i dag en realitet – Københavns nye bykvarter på Amager Fælled er her, 15 år efter valg af Masterplan, et projekt, som er begyndt at tegne sig i landskabet og i befolkningens bevidsthed. Bykvarteret har fået sine egne aktive beboere, og en undersøgelse viser, at hovedparten er tilfredse med at bo i Ørestad og derfor helt naturlig vil have indflydelse på deres nærområders udformning og indholdet i deres bykvarter – det er deres liv, det drejer sig om.
Den forudgående planlægning har afstukket rammerne - nu kan bydelens beboere og brugere være med til at udfylde disse rammer og forudsætninger for den fremtidige detaljering og udformning af deres nærområder.
Er den netop afsluttede arkitektkonkurrence angående sivegaden i Ørestad City et bidrag til dette? - Jeg tillader at have min tvivl.
I programmet for konkurrencen blev ambitioner og visioner for projektet blandt andet udtrykt således: ”Vi forestiller os, at vinderforslaget kan fortælle en historie i forløbet og lægger vægt på, at oplevelsen er kontinuerlig og forener gade, vand og græsareal under metroen i en og samme fortælling.”

”Der skal tages hensyn til bilernes færden, men forbedring af og inspiration til fodgængere og cyklisters forhold og færden skal prioriteres højt.” - anlægspris 5 mio. kr.
Har man fået svaret på konkurrencens program – dvs. på de ovenstående spørgsmål? – ja, uden tvivl. Men når det kommer til det egentlige spørgsmål – et tilskud til det fremtidige byliv. Aktiviteter, som stedets nuværende og fremtidige beboere vil have glæde af – der er svaret nej. 

Kvaliteten i besvarelserne og ambitionerne hos bygherre er ganske enkelt ikke høje nok. Kanalen langs sivegaden er en del af Ørestads store gennemtænkte afvandingssystem, og som sådan tjener bydelen til gavn, kanalen er en del af bydelens plante- og dyreliv og ikke mindst et tilskud for øjet. Ikke mange bør efter den seneste tids uvejr være i tvivl om planlægningens forudseenhed netop på dette punkt. Ørestad har i dag svaret på det der, efterspørges i resten af København – et separat anlæg for regn- og spildevand.
Nej – åben op for flere aktiviteter langs vandet. Stimuler forretnings- og institutionslivet langs kanalen. Aktiver arealet under metroen. Find plads til et medborgerhus i Ørestad City. Arbejd for en åbning af Fields’ facade mod Arne Jacobsens Allé – der må være grundlag for at tage den diskussion nu. Udnyt Fields’ store tag – som det oprindeligt var planen – til ophold og idræt.
Der er masser af muligheder inden for de givne rammer – emner og muligheder, der kunne tages op og realiseres, hvis de rigtige spørgsmål blev stillet.
Skrevet af: Tom Mose Petersen ark. maa. - indehaver af tegnestuen STOCK35. Tidligere administrerende direktør for ARKKI – tegnestuen, der gennem 10 år var ansvarlig for den arkitektfaglige del af planlægningen i Ørestad.

